ธปท.ระบุทุนนอกไหลเข้าไทยเดือนธ.ค.2.4หมื่นล้าน
ธปท.เผยเดือนธ.ค.ปี 2553 เงินทุนเคลื่อนย้ายไหลเข้าสุทธิ 2.4 หมื่นล้านบาท เป็นผลจากนักลงทุนต่างชาติเข้าซื้อพันธบัตรธปท.เป็นสำคัญ
31 ม.ค. 2554

ธปท.เผยเดือนธ.ค.ปี 2553 เงินทุนเคลื่อนย้ายไหลเข้าสุทธิ 2.4 หมื่นล้านบาท เป็นผลจากนักลงทุนต่างชาติเข้าซื้อพันธบัตรธปท.เป็นสำคัญ
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) เปิดเผยว่า ในเดือนธ.ค.ปีที่ผ่านมาเงินทุนเคลื่อนย้ายไหลเข้าสุทธิ 801 ล้านเหรียญสหรัฐ หรือประมาณ 2.4 หมื่นล้านบาท หากคิดอัตราแลกเปลี่ยนที่ 30 บาทต่อเหรียญสหรัฐ จากเงินไหลเข้ามาซื้อพันธบัตรธปท.เป็นสำคัญ โดยแบ่งเป็นรายละเอียด คือ ธปท.ไหลเข้าสุทธิ 976 ล้านเหรียญสหรัฐ หรือประมาณ 2.93 หมื่นล้านบาท จากการที่นักลงทุนต่างชาติซื้อพันธบัตรในตลาดรองเป็นสำคัญ 
ขณะที่ ภาครัฐบาลไหลเข้าสุทธิ 73 ล้านเหรียญสหรัฐ หรือประมาณ 2,190 ล้านบาท ภาคธุรกิจที่ไม่ใช่ธนาคารไหลเข้าสุทธิ 488 ล้านเหรียญสหรัฐ หรือประมาณ 1.46 หมื่นล้านบาท จากธุรกรรมที่ผู้นำเข้าไทยได้รับสินเชื่อการค้าจากต่างประเทศ นักลงทุนต่างชาติลงทุนในหลักทรัพย์ไทย และเงินลงทุนโดยตรงจากต่างประเทศในธุรกิจอสังหาริมทรัพย์ และภาครัฐวิสาหกิจ ไหลเข้าสุทธิ 186 ล้านเหรียญสหรัฐ หรือประมาณ 5,580 ล้านบาท จากการได้รับสินเชื่อน้ำมันและการที่นักลงทุนต่างชาติเข้าซื้อหลักทรัพย์ในภาครัฐวิสาหกิจ
อย่างไรก็ตาม ภาคธนาคารพาณิชย์มีเงินทุนไหลออกสุทธิ 922 ล้านเหรียญสหรัฐ หรือประมาณ 2.76 หมื่นล้านบาท ส่วนใหญ่เป็นการชำระคืนเงินกู้ระยะสั้น 
ทั้งนี้ ดุลการชำระเงินในเดือนธ.ค.ปี 2553 เกินดุล 2,263 ล้านเหรียญสหรัฐ หรือประมาณ  6.79 หมื่นล้านบาท เพิ่มขึ้น 1,443 ล้านเหรียญสหรัฐ หรือประมาณ 4.33 หมื่นล้านบาท จากเดือนก่อนหน้าที่เกินดุล 820 ล้านเหรียญสหรัฐ หรือประมาณ 2.46 หมื่นล้านบาท โดยเป็นผลจากการเกินดุลบัญชีเดินสะพัดเพิ่มขึ้น และเงินทุนเคลื่อนย้ายที่ปรับจากไหลออกสุทธิในเดือนก่อนมาเป็นไหลเข้าสุทธิในเดือนนี้